Mihál, Jozef, poslanec NR SR (2014-11-10):
Tak. Ďakujem pekne za slovo, pán predseda. Vážený pán premiér, som veľmi rád, že ste tu, aspoň vám môžem do očí povedať, čo si o vás myslím. Vážené kolegyne, vážení kolegovia, využívam príležitosť ešte raz vystúpiť na tejto mimoriadnej schôdzi, ktorá je skutočne mimoriadna tým, že rokujeme od soboty večera a ja som rád, pretože je to naša práca, parlament... Pán premiér! Pokrytec, zbabelec, klamár, to je premiér Slovenskej republiky (reakcia z pléna), to je premiér Slovenskej republiky! Teraz ste to videli, teraz ste to videli. Zbabelo sa schová dozadu. (Reakcia na odchod premiéra z rokovacej sály.) Táto schôdza bola zvolaná z dvoch dôvodov, ktoré sme komunikovali pri jej zvolávaní, ale tých dôvodov je asi tak milión, ale poďme k tým dvom zásadným dôvodom ešte raz. Rozkrádačka v piešťanskej nemocnici vo výške milión eur plus, ako to bolo prezentované kolegom Lipšicom, nehospodárne nakladanie s majetkom a spravovanie majetku štátu, kde štát zaznamenal stratu ďalších 250-tisíc tým, že správna rada, dozorná rada, vedenie nemocnice si neplnili svoje povinnosti. Ukradnúť na Slovensku milión eur, to je bežná vec. S tým sa stretávame v správach, ale aj na vlastných skúsenostiach každú chvíľu, ale ukradnúť milión eur na úkor pacientov v Piešťanoch, v schátranej nemocnici, kde ľudia, lekári, sestry sú v nevyhovujúcich podmienkach, nemocnica je zadlžená, ako sme sa dopočuli, narastajú dlhy, narastajú dlhy v piešťanskej nemocnici voči Sociálnej poisťovni, predpokladám, že aj voči zdravotným poisťovniam, lebo to je ruka v ruke. V takejto situácii takýmto podlým spôsobom sa snažiť ukradnúť milión eur, to je vrchol, to je špinavosť najvyššieho stupňa. A tí, ktorí sú za tým, by mali sedieť, nestačí odvolať správnu radu, dozornú radu, nestačí odvolať ministerku zdravotníctva, nestačí to, že pani doktorka práv, šéfka dozornej rady Zmajkovičová odstúpila z pozície podpredsedníčky parlamentu. To je nič. Tí, ktorí sú za tým, by mali niesť trestnú zodpovednosť, a dúfam, že sa tak stane. Ťažko povedať, pretože v tomto štáte je dnes väčšina moci v rukách jednej vládnej strany a doteraz sme boli svedkami mnohokrát, že takéto kauzy boli zametené pod koberec. Napríklad kauzy, ktoré sme odhalili my na ministerstve práce od júla 2010 do marca 2012. Napríklad kauza, kde podanie podala štátna tajomníčka Lucia Nicholsonová na svojho bývalého poradcu a ktorú víťazoslávne pán premiér Fico tu chcel predviesť ako dôkaz toho, že aj naša vláda tunelovala. Ešte raz, pán premiér, samotná štátna tajomníčka podala toto trestné oznámenie, ktorým sa vy tu oháňate, ako sme my tunelovali. Dajte mi jeden dôkaz, ako tunelovali nominanti strany SaS na ministerstve práce. Dajte mi ho! Pokúšate sa o to, ale nedarí sa vám, pretože žiadny dôkaz nenájdete, nič také neexistovalo. Mrzí ma, že práve kvôli takým ľuďom, ako ste vy, väčšina ľudí na Slovensku dáva politikov do jedného vreca. Hovoria o nás, že sme všetci zlodeji, že všetci klameme, že všetci zneužívame moc. Nie je to pravda. Len časť politického spektra klame, kradne a zneužíva moc. Len časť. Nie všetci. Ja sa dôrazne ohradzujem proti takým tvrdeniam, ako ste povedali vy, vrátane toho klamstva včera na tlačovke, že sme tu boli opití. To je podlé a zákerné, primitívne. Spolu s nohsledmi, ktorí tuná toto tvrdili v tejto poslaneckej snemovni. Je to trápne, že sa niekto znižuje k takýmto, k takýmto argumentom. Ale on nevie, ale nevie sa postaviť chlapsky k tomu, že niekto veľmi silný, niekto veľmi silný stojí za firmami, ktoré rozkrádajú slovenské zdravotníctvo. Spoločnosť Medical Group je neuveriteľne úspešná v slovenskom zdravotníctve. Stačí si otvoriť centrálny register zmlúv a zistíte, že táto spoločnosť prakticky dennodenne víťazí v rôznych verejných súťažiach. Poviem ešte raz to, čo som hovoril v jednej faktickej poznámke, akým spôsobom dnes prebiehajú verejné obstarávania v slovenskom zdravotníctve. Všetci tí seriózni a slušní distribútori alebo výrobcovia zdravotníckej techniky sa naučili, že chodiť na Slovensku do tendrov v zdravotníctve je úplne zbytočné, a niekto ich vycvičil v tom, že nech dávajú ruky od slovenského zdravotníctva preč. Takže tieto distribútorské firmy, ktoré majú svoje renomé, úspešne súťažia a dodávajú techniku napríklad v Českej republike a aj v iných krajinách, ale Slovensku sa vyhýbajú. Na Slovensku chodia pravidelne do tendrov firmy, nazvem ich firma A, firma B a firma C, za ktorými stojí jeden a ten istý veľmi vysoko postavený pán. No a potom raz vyhrá firma A o 60 centov, raz vyhrá firma B o euro päťdesiat a niekedy sa stane aj to, že vyhrá firma C o 300 eur. Čo je ale podstatné, vo všetkých týchto tendroch krváca slovenské zdravotníctvo a platíte to z vašich daní vy, milí občania, nikto iný. A niekto sa na tom nabaľuje, niekto sa na tom špinavým spôsobom nabaľuje. Verím, že poslanci, ktorí sú členmi zdravotníckeho výboru, si v tomto zjednajú poriadok a že tie poslanecké prieskumy, ktoré, verím, budú veľmi intenzívne a veľmi dôkladné, nám pomôžu odhaliť hĺbku týchto špinavostí. Nie je predsa možné, aby na jednej strane zdravotné sestry roky bojovali za zvýšenie svojich platov a na druhej strane, aby tu niekto ťahal zo slovenského zdravotníctva desiatky miliónov eur ročne. Rozprával som sa teraz, bol som v pôrodnici, rozprával som sa teraz s ľuďmi. Samozrejme, nielen s nimi, s ďalšími, všetci máme mnoho známych, ktorí pôsobia v zdravotníctve. Prakticky všetci potvrdzujú, že je to takto, ako som povedal. Je to takto. Cez zdravotníctvo sa robia špinavé obchody, špinavé kšefty, predražené nákupy. Naše zdravotníctvo je zadlžené. Neviem, koľko presne, sú to desiatky miliónov nepochybne, možno sto miliónov, ktoré momentálne po všetkých tých oddlženiach, ktoré pravidelne prichádzajú, slovenské zdravotníctvo, zdravotné zariadenia dlžia Sociálnej poisťovni a zdravotným poisťovniam. Prečo dlžia? Preto, najmä preto, lebo sa predražene nakupuje, či už sú to rôzne prístroje, alebo či sú to napríklad lieky. A to je svinstvo, to treba prešetriť. Uvidíme, ako sa k tejto veci postaví Generálna prokuratúra napríklad. Na tejto schôdzi som nepočul od premiéra Fica obhajobu, ktorá by za niečo stála. Namiesto toho kydá špinu na predchádzajúce vlády. Nech sa páči, nech len kydá. Ak má na koho, nech len kydá. Ale to je, ako keď deti sa hrajú na pieskovisku a Ďurko sa vyhovára, veď aj Miško hádzal blato. To je trápne, to je trápne. Pán premiér sa nemusí obhajovať tým, že bude hádzať špinu na predchádzajúcu vládu. Občania sú zvedaví na to, ako sa pred nimi obháji, nie pred nami. Mne je to úplne jedno, čo povie premiér, ale ľudia za tým nefungujúcim internetom sú zvedaví, čo povie na svoju obhajobu. Prečo napríklad v správnej rade sedel doktor Michal Straka, známejší pod prezývkou Ego, ktorého úžasné video si dnes ľudia pozerajú na internete a nestačia sa diviť, akých to nominantov má politická strana SMER, akí sú to fešáci. Nepochybujem, že množstvo takýchto nominantov máte aj v nadchádzajúcich komunálnych voľbách. Určite sú medzi nimi aj slušní ľudia, ktorým ale zazlievam to, že sa nechali prikryť pláštikom pod názvom SMER. Slušný človek by to, naozaj slušný človek, ktorý má charakter, by to neurobil. Ale nepochybujem o tom, že v komunálnych voľbách ste nasadili aj takých kandidátov, akým bol váš kandidát Ego, ktorý sedel niekoľko rokov v správnej rade piešťanskej nemocnice. Ja napríklad si veľmi všímam to množstvo bilbordov, tých citylightov a ďalšej reklamy, ktorou zaplavil mesto pán Borguľa, pán Martin Borguľa. Je naozaj napodiv, akú má motiváciu tento pán Borguľa, aby podľa môjho odhadu desiatky tisíc eur dal do kampane len na to, aby bol mestským alebo poslancom mestskej časti. Veď keď si spočítate má dať, dal a to množstvo peňazí, ktoré musel dať do reklamy, tak on musí byť, neviem, buď nevie, čo s tými peniazmi má robiť, alebo mu to za to jednoducho stojí. Prikláňam sa k tej druhej možnosti, pretože tento pán je známy tým, že robí veľké biznisy na úrovni mesta a mestských častí. A pre tých, ktorí ho nepoznajú, tak pripomeniem asi najväčší škandál, ktorý sa spája s jeho menom, a to je to miliardové, v korunách slovenských, verejné obstarávanie upratovacích služieb na ministerstve obrany. Neviem, kedy to bolo, v roku 2009 alebo ´10. To je to verejné obstarávanie, kvôli ktorému bol vtedy odvolaný minister obrany Kašický. Teda odvolaný do Bruselu, kde teraz robí toho veľvyslanca. To je ináč tiež vizitka toho, ako postupujete, odvolať na teplejšie miesto je celkom príjemné odvolanie. Veď uvidíme, ako dopadne napríklad pani ministerka Zvolenská. Čiže tento pán, tento pán bol v pozadí tohto miliardového tendra, kvôli ktorému bol odvolaný minister obrany. A aby som teda šiel do toho svojho rezortu. Tento pán je spolumajiteľom firmy, ktorá prenajala svoje priestory v Starom Meste na Špitálskej ministerstvu práce, sociálnych vecí a rodiny za cenu okolo 900-tisíc eur ročne. Čiže ešte raz, ministerstvo práce, pán minister Richter platí ročne temer milión eur spoločnosti, ktorej spolumajiteľom je pán Borguľa, ktorý kandiduje za mestského poslanca. Ja veľmi dobre viem, aká je situácia na ministerstve práce, aké priestory tam sú a koľko zamestnancov táto inštitúcia má. A tvrdím, že ten prenájom je úplne zbytočný. Štát vyhadzuje prakticky milión eur ročne za zbytočný prenájom kancelárskych priestorov. Pod to je podpísaný pán minister Richter. Mimochodom, pôvodne túto zmluvu s týmto pánom Borguľom podpisoval vedúci služobného úradu ministerstva práce ešte za éry ministerky Tomanovej, jeho meno je Vladimír Borík, ak sa nemýlim, ktorý je známy korupčnými kauzami na nitrianskej župe, kvôli ktorým bol potom odstúpený. Čiže takéto kvietka máme, milí kolegovia, v politickej strane SMER. Takíto nominanti kandidujú v parlamentných voľbách, v roku 2016 to bude, ale takíto nominanti kandidujú o pár dní v komunálnych voľbách. Staromešťania, ak si zvolíte pána Borguľu, tak si zvolíte pokračovanie korupcie v Starom Meste. Hovorím to preto, lebo jedno súvisí s druhým a druhé s tretím. Táto schôdza je o korupcii, ktorá sa odhalila a ktorá by mala byť dôvodom, aby sa ľudia v komunálnych voľbách zamysleli, či takýchto ľudí chcú vo svojich mestských a obecných zastupiteľstvách. Mimochodom, ešte jedna poznámka k tejto kauze. Firma Medical Group, ako je teda známe, má sídlo na Belize, v daňovom raji. Takže tu pán Kažimír tvrdo bojuje proti daňovým únikom, proti podnikateľom, ktorí majú sídlo v daňových rajoch, a na druhej strane spoločnosť Medical Group, ktorá má sídlo v daňovom raji, tu úspešne chodí do verejných súťaží a dostáva miliónové zákazky na úkor slovenských pacientov a daňových poplatníkov. To je skvelé, to je farizejstvo ako z učebnice. Premiér Fico, ak sa nemýlim, v marci 2012 vyhlásil, po nástupe, že on nebude trpieť, aby do verejných obstarávaní chodili schránkové firmy. Táto firma Medical Group nie je nič iné ako schránková firma. Takže to je ďalší príklad klamstva, farizejstva. Tuto to máte. Vráťme sa ku komunálnym voľbám. Vy tu chcete hovoriť, že my si tu robíme komunálnu kampaň? Váš premiér pred pár dňami v Žiline na výjazdovom zasadnutí odpustil mestu Žilina dlh 17 mil., 17 mil. eur. Opakujem ešte raz, dá sa o tom diskutovať, či dobre alebo zle, ale zdôvodniť odpustenie tých 17 mil. tak, ako to urobil premiér, to je jednoducho škandál a za to musí byť premiér odvolaný. Ja citujem to, čo povedal premiér na tlačovke po tom výjazdovom rokovaní v Žiline. Premiér povedal, citujem: „Tu sa ukazuje, aké je nevyhnutné spolupracovať, aké je nevyhnutné, aby primátor a predseda samosprávneho kraja mali napojenie na vládne štruktúry a práve takéto prepojenie, že pán primátor je súčasne aj poslancom parlamentu, aj to, že sme spoločná politická štruktúra, umožnilo prijať takéto rozhodnutia, inak by boli tieto rozhodnutia prijímané veľmi ťažko.“ Pán premiér na plné ústa sa priznal k straníckemu klientelizmu. Pán premiér sa takýmto spôsobom snaží kúpiť si voličov pre pána primátora, kandidáta na primátora znovu v Žiline. To je primitívne a úbohé. Na úkor peňazí všetkých daňových poplatníkov Slovenska si tu robíte predvolebnú kampaň, 17 mil. sem, 17 mil. tam. Keby v Žiline nebol primátor, ktorý má na sebe stranícky dres SMER-u, tak by Žilina tých 17 mil. nedostala. Sám premiér Fico to otvorene priznal! A to je špinavosť. To je zneužitie politickej moci, nič iné. Takýto premiér nemôže ďalej viesť túto krajinu, pretože takúto krajinu vedie do bahna korupcie. On sám je na čele tejto chobotnice.